24NYT og Den Korte Avis i åben krig mod det etablerede mediesystem

I Danmark er fake news-begrebet et symptom på den kamp, der udspiller sig mellem de etablerede medier på den ene side og nye medier som 24NYT og Den Korte Avis på den anden. Med internettets publicistiske muligheder er de etablerede mediers monopol på at skildre virkeligheden brudt, og det benytter de nye medier til at udkæmpe en kamp om sandheden.

Den retoriske mudderkamp, der finder sted i den politiske arena, kendetegner nu også medielandskabet. Men hvor det i den politiske sfære handler om at trække stemmer, handler det i mediesfæren om at trække læsere. Eller hvad?

Det bliver nemlig interessant, når de indvandrerkritiske, nationalkonservative medier bliver sat i forbindelse med fake news på en større skala. Senest kan det i Reuters Digital News Report (2017) således læses, at: ”Højreorienterede nyhedsplatforme uden partitilknytning spirer frem på internettet, såsom Den Korte Avis, NewSpeek Networks og 24NYT. Alle bliver i stigende grad kritiseret for at bringe tjenester, der kommer farligt tæt på falske nyheder”.



24NYT og Den Korte Avis tillægger problemerne ved indvandringen stor betydning i deres stofudvælgelse. De nye medier genererer flere likes, delinger og kommentarer, end størstedelen af de etablerede medier gør. Med Facebook som platform serveres delingsbare og skarpvinklede overskrifter, som sammenfatter artiklernes budskab, til et loyalt publikum, der i forvejen abonnerer på en indvandrekritisk holdning. Det er en disciplin, som de nye medier mestrer.

Er tilstræbt objektivitet ensbetydende med troværdighed?

Men til trods for, at de sociale medier var platform for udbredelsen af opdigtede falske nyheder under den amerikanske valgkamp, er det ikke ensbetydende med, at det samme er tilfældet i Danmark, selvom 24NYT og Den Korte Avis’ artikler bliver liket, delt og kommenteret i stor stil på sociale medier, hvor de håndplukkede historier understøtter deres politisk motiverede agenda.

Det er nærmere et spørgsmål om vinkling, og her kan det i så fald diskuteres, om tilstræbt objektive nyheder er ”real”, mens subjektive nyheder er ”fake”? Medier og journalister tilstræber objektivitet i erkendelse af, at det er umuligt at være objektiv, og journalisten vil derfor gøre sig umage med ikke at være subjektiv.

Udvælgelsen af historien, kildevalg, vinkling og budskab vil dog altid ske på baggrund af en subjektiv vurdering. Derfor virker det uhensigtsmæssigt for mediernes troværdighed, når de nye medier med en åbenlys subjektiv vinkling og nyhedsudvælgelse med en underlæggende politisk dagsorden slås i hartkorn med fake news.

Den 100% objektive journalistik forbliver et fabeldyr. Men det er ikke nødvendigvis ensbetydende med, at værker med subjektivt afsæt skal høre under "fake news"-begrebet. Kilde: Getty Images.

De udvalgte historier finder nemlig sted, om end de overordnet set tegner et karikeret og stereotypt billede af indvandrere, hvilket i sig selv ikke er troværdigt. Man kan derfor fristes til at spørge, hvorvidt fake news-begrebet overhovedet er legitimt i en dansk sammenhæng?